**Nela Holíková, 8 rokov, 1. kategória, próza**

**ZUŠ Jána Melkoviča, Okružná 9, 064 01 Stará Ľubovňa**

**Zajko Tojko**

Žil v lese malý zajac. Malý, hmmm... Bol taký malý, že ho občas ani vidieť v tráve nebolo. Ale zato bol rýchly, veru najrýchlejší zo všetkých. Tojko sa volal.

V sobotu na pravé poludnie bol Tojko na svojej zvyčajnej prechádzke rozkvitnutou lúkou, a tu zrazu... dáke čudo pred ním stojí. „Kto si? Čo si?“ nahlas sa spýtal, ale hláska nevydal, iba ústočkami hýbal naprázdno. Čudo pred ním bol človek, ale to on vedieť nemohol, nikdy človeka nevidel, ba ani o ňom nepočul. Bol taký očarený jeho veľkosťou, že si vôbec neuvedomil, že ústočkami neprestajne hýbe. „Tak už mi konečne povieš, kto si?“ nedal sa Tojko odbiť mlčaním obra. Len si vôbec neuvedomoval, že iba papuľku naprázdno otvára. Keď sa žiadnej odpovede nedočkal, urazený sa otočil na malinkých nožičkách a chystal sa hrdo odkráčať domov. Ale čo to, zvláštny zvuk. Napol svoje veľké uši na malej hlávke a premýšľal: otočiť sa – neotočiť sa, utekať... Zvedavosť bola priveľká. Neodolal. Otočil sa. Veľké čudo malo v rukách dáku skrinku, z ktorej vystreľovalo svetlo ako blesky na letnej oblohe. Tojko ostal očarený. Skrinka ho fascinovala. A čím viac gúľal svojimi veľkými tmavými očičkami a vrtel malým chvostíkom, tým viac bleskov padalo. Ale ako všetko má svoj koniec, aj tento malý div skončil. Čudo odišlo aj s čarovnou skrinkou preč a Tojko ešte chvíľu sedel v tráve a premýšľal o zázraku, ktorý zažil. Slniečko nad lúkou sa začalo už strácať, keď si Tojko uvedomil, že sa musí vrátiť domov. A keďže bol najrýchlejší zajko zo všetkých, cesta domov mu ubehla rýchlo. Mamka ho už vystrašená čakala pred norou a on jej s veľkým nadšením vyrozprával, čo videl. Mamka ho pohladila po hlavičke a usmiala sa. Bola rada, že jej synček má takú fantáziu a vie snívať. Veď ako by mamka zajačica mohla vedieť, že jej Tojko stretol na lúke fotografa.

**Harry Potter a ja**

Je pekný letný deň, pijem džús na terase a vychutnávam si slnečné lúče na tvári. V tom mi na stole pristála sova a priniesla pozvanie na návštevu Rokfortu. Opakujem – pozvanie na návštevu Rokfortu. Wau! Stretnúť Harryho Pottera je azda túžbou každého, a kto povie, že nie, tak klame! Pozvanie som, samozrejme, prijala. Vzala som si... No vlastne, nič som si so sebou nevzala, pretože nič, čo by som tam využila, nemám. V Londýne na stanici King 's Cross som našla nástupište 9¾ a expresný vlak do Rokfortu som stihla. Pred bránou do Rokfortu ma čakal Harry so svojimi priateľmi – Hermionou a Ronom. Sen sa stával skutočnosťou. Po zoznámení ma vzali na prehliadku hradu. Albus Dumbledore, riaditeľ, nás prijal vo svojej komnate. A nebol tam sám. Fénix, vták ohnivák, ukrytý v zlatej klietke, vyzeral... rozprávkovo. Dumbledore mi porozprával o dejinách hradu, o zvykoch, o škole a pikošky o Harrym. Prešli sme sa komnatami hradu, porozprávali sa s obrazmi, podali ruky so študentmi. Dali sme si chutný obed v jedálni, výber jedál a nápojov bol bohatý a vybrať si niečo bolo zložité. Poobedná prechádzka skončila v tajomnom lese. Čakal nás Hagrid s drakom, ktorý ma veľmi vystrašil. Keby ste len videli a vedeli, aký je obrovský, tiež by ste sa zľakli! Ale je láskavý a milý. Prechádzka s ním ma očarila. Potom sme si išli zahrať metlobal, bola som v tíme s Hermionou. Lietanie na metlách bolo super. Strach z výšok sa zázračne stratil a ja som si užívala pohľad zhora. Aj som chytila zlatú strelu, náhody predsa existujú, a náš tím vyhral. Bola to zábava. Nasledovala hodina čarovania. Požičali mi čarovnú paličku. Vykúzlila som z pohára knihu. A odčarovala stoličku, na ktorej som sedela. To už vtipné nebolo, aspoň nie pre mňa.

Zažiť by sa dalo určite viac, keby mi na nos nespadla dažďová kvapka a môj výlet v Rokforte neukončila. To nič, už teraz sa teším na ďalšie stretnutie. Žeby s Nemom v oceáne?